Artemis II

Artemis II (v minulosti označovaný ako Exploration Mission-2, EM-2) je plánovaný druhý let rakety Space Launch System (SLS) a zároveň prvý pilotovaný let lode Orion v rámci programu Artemis, ktorý realizuje NASA. V rámci misie vykoná štvorčlenná americko-kanadská posádka lode Orion testovací oblet Mesiaca. Pôjde tak o prvú pilotovanú misiu od letu Apollo 17 v roku 1972, ktorá bude mieriť ďalej ako na nízku obežnú dráhu Zeme. Misia neodštartuje skôr ako v marci 2026.

 Odklady štartu 
Štart bol plánovaný najskôr na máj 2024, potom sa posunul na koniec roka 2024. Začiatkom roka 2024 však administrátor NASA Bill Nelson oznámil, že misia Artemis II sa odkladá z konca roka 2024 najskôr na september 2025. Dôvodom je niekoľko technických problémov. Neskôr bol zmenený na 6. február 2026. Potom došlo k jeho odkladu o dva dni a napokon, po skúške odpočítavania spojenej s tankovaním rakety, až na marec 2026.

 Ciele 
Cieľom misie je vykonať oblet Mesiaca po tzv. dráhe voľného návratu. Kozmická loď teda nevstúpi na obežnú dráhu okolo Mesiaca. Astronauti počas letu vykonajú kontrolu a testovanie systémov lode Orion.

 Posádka 
Posádku misie Artemis II budú tvoriť štyria astronauti. Na základe dohody medzi NASA a Kanadskou kozmickou agentúrou tvoria posádku traja astronauti zo Spojených štátov a jeden z Kanady, pričom ich mená boli zverejnené 3. apríla 2023.

  Reid Wiseman (2), NASA – veliteľ
  Victor Glover (2), NASA – pilot
  Christina Kochová (2), NASA – letová špecialistka
  Jeremy Hansen (1), CSA – letový špecialista

V zátvorkách je uvedený doterajší počet letov do vesmíru vrátane tejto misie.

 Prípravy na let 
V januári 2023 dostala loď Orion určená pre misiu Artemis II trysku hlavného motora. Z exempláru Orionu z misie Artemis I sa po pristátí vymontovali smerové antény, prijímače GPS, jednotky spracovania obrazu a inerciálne merajúce jednotky. Následne boli namontované do kabíny Oriónu pre misiu Artemis II. Potom sa namontovali padáky a nafukovacie balóny pre pristátie, dvere bočného vstupného prielezu, bočné panely tepelnej ochrany a predný kryt na hornej časti kabíny. Nasledovala inštalácia tepelného štítu. Všetky procesy boli prekladané testami. Servisný modul a neskôr aj modul pre posádku následne prešli akustickými testami.

Mobilnú vypúšťaciu plošinu bolo potrebné opraviť po miernych poškodeniach, ktoré spôsobil štart Artemis I. V prvom štvrťroku 2023 jej pribudli aj laná a evakuačné koše pre prípad, že by posádka musela rýchlo uniknúť z rampy.

V septembri 2023 dostala raketa SLS pre túto misiu svoje štyri motory RS-25. 19. septembra sa vydala z Utahu na Floridu vlaková sústava so segmentmi motorov SRB naplnenými palivom. 20. septembra sa posádka zúčastnila prvého nácviku štartovacieho dňa. NASA skúmala napr. problémy so vstupným poklopom do Orionu, ktorý sa pre posádku nejavil ako úplne bezpečný. Okrem toho technikov trápila aj erózia tepelného štítu zistená po bezpilotnom pristátí tejto kozmickej lode na Zemi.

20. novembra 2024 sa v raketovej montážnej hale VAB na Kennedyho vesmírnom stredisku začalo skladanie rakety SLS pre misiu Artemis II. Zostavovanie začalo motormi SRB, ktoré trvalo zhruba do konca februára nasledujúceho roka. 23. marca 2025 technici umiestnili medzi motory SRB centrálny stupeň rakety SLS. 

2. apríla došlo k slávnostného odhaleniu emblému misie. 

Nasledovalo pripojenie adaptéra medzi najvrchnejším, užším stupňom rakety a širším spodným stupňom. Ten bol na raketu usadený na prelome apríla a mája. Orion bol v priebehu mája 2025 naplnený palivom a ďalšími látkami zaisťujúcimi jeho prevádzku. Prázdna zostala len nádrž na pitnú vodu, ktorej naplnenie prebehlo oveľa bližšie k dátumu prevozu na rampu. Neskôr sa na vrchol kozmickej lode pripojila záchranná vežička. Do adaptéru spájajúceho Orion s raketou začali byť inštalované cubesaty, ktoré poletia ako vedľajší náklad misie podobne ako tomu bolo pri Artemis I. 

Koncom septembra 2025 posádka oznámila, že svoju loď pomenuje Integrity. 

19. októbra došlo k spojeniu Oriona prostredníctvom adaptéra s jeho nosnou raketou. Nasledovali ďalšie testy a po nich odstraňovanie prístupových rebríkov a plošín.

9. januára 2026 sa pre hotovú zostavu vybral transportér Crawler. Od 17. januára do 25. februára stál komplex kozmickej lode a rakety na štartovacom komplexe 39B, z ktorého predtým štartovali raketoplány a ešte predtým misie programu Apollo k Mesiacu. 

Na rampe prebehli dve skúšky odpočítavania spojené s tankovaním rakety. Táto skúška bola v pláne iba jedna, ale keďže prvá sa stretla s viacerými problémami, z ktorých najzávažnejší bol únik vodíka, 18. až 19. februára sa skúška opakovala. Tentoraz zostal únik vodíka v povolenej norme, ale došlo k prerušeniu toku tlakovacieho hélia. Tento problém sa nedá vyriešiť na rampe, a preto sa rozhodlo, že celá štartovacia zostava musí naspäť do haly VAB. Prevoz, pôvodne plánovaný na 24. február, sa kvôli zlému počasiu o jeden deň odložil. Tieto problémy spôsobia, že SLS neodštartuje ani v priebehu marca. Najbližšie možné termíny sú v apríli 2026.

 Referencie 

 Iné projekty 

 Externé odkazy 
 Oficiálna stránka 
 Cesta k Artemis II : ohlédnutí za 1. čtvrtletím a výhled na 2. čtvrtletí 2023 – prehľad na webe Kosmonautix.cz 


 Zdroj 

Kategória:Program Artemis
Kategória:Orion (kozmická loď)
Kategória:Pilotované kozmické lety k Mesiacu
Kategória:Plánované misie